สรุปภาวะตลาดต่างประเทศ ประจำวันที่ 23 ก.พ. 2565
สรุปภาวะตลาดต่างประเทศ ประจำวันที่ 23 ก.พ. 2565
24 ก.พ. 2565

ดัชนีดาวโจนส์ตลาดหุ้นนิวยอร์กปิดร่วงลงอย่างหนักในวันพุธ (23 ก.พ.) โดยยังคงถูกกดดันจากวิกฤตการณ์รัสเซีย-ยูเครน ขณะที่ยูเครนประกาศภาวะฉุกเฉินแล้ว และสหรัฐระบุว่า มีแนวโน้มที่รัสเซียจะบุกโจมตียูเครนในไม่ช้านี้
ดัชนีเฉลี่ยอุตสาหกรรมดาวโจนส์ปิดที่ 33,131.76 จุด ลดลง 464.85 จุด หรือ -1.38%, ดัชนี S&amp;P500 ปิดที่ 4,225.50 จุด ลดลง 79.26 จุด หรือ -1.84% และดัชนี Nasdaq ปิดที่ 13,037.49 จุด ลดลง 344.03 จุด หรือ -2.57%
ตลาดหุ้นยุโรปปิดลดลงในวันพุธ (23 ก.พ.) โดยยังคงถูกกดดันจากความตึงเครียดทางการเมืองเกี่ยวกับวิกฤตรัสเซีย-ยูเครน ซึ่งบดบังปัจจัยบวกจากการเปิดเผยผลประกอบการที่แข็งแกร่งของบริษัทจดทะเบียน
ดัชนี Stoxx Europe 600 ปิดที่ 453.86 จุด ลดลง 1.26 จุด หรือ -0.28%
ดัชนี CAC-40 ตลาดหุ้นฝรั่งเศสปิดที่ 6,780.67 จุด ลดลง 6.93 จุด หรือ -0.10%, ดัชนี DAX ตลาดหุ้นเยอรมนีปิดที่ 14,631.36 จุด ลดลง 61.64 จุด หรือ -0.42% และดัชนี FTSE 100 ตลาดหุ้นลอนดอนปิดที่ 7,498.18 จุด เพิ่มขึ้น 3.97 จุด หรือ +0.05%
ตลาดหุ้นลอนดอนปิดปรับตัวขึ้นในวันพุธ (23 ก.พ.) โดยได้แรงหนุนจากการเปิดเผยผลประกอบการที่แข็งแกร่งของธนาคารบาร์เคลย์ส และการปรับตัวขึ้นของหุ้นกลุ่มสินค้าอุปโภคบริโภคหลังเงินปอนด์อ่อนค่าลง ขณะที่นักลงทุนรอดูความเคลื่อนไหวต่อไปของรัสเซียหลังถูกชาติตะวันตกคว่ำบาตรกรณีส่งทหารเข้าไปยังสองแคว้นทางตะวันออกของยูเครน
ดัชนี FTSE 100 ตลาดหุ้นลอนดอนปิดที่ 7,498.18 จุด เพิ่มขึ้น 3.97 จุด หรือ +0.05%
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวขึ้นในวันพุธ (23 ก.พ.) โดยได้แรงหนุนจากการคาดการณ์ที่ว่า ปริมาณน้ำมันดิบในตลาดโลกจะได้รับผลกระทบจากการคว่ำบาตรรัสเซีย และแนวโน้มที่รัสเซียจะบุกโจมตียูเครน
ทั้งนี้ สัญญาน้ำมันดิบ WTI ส่งมอบเดือนเม.ย. เพิ่มขึ้น 19 เซนต์ หรือ 0.2% ปิดที่ 92.10 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนเม.ย. ปิดทรงตัวที่ระดับ 96.84 ดอลลาร์/บาร์เรล ซึ่งเป็นระดับปิดสูงสุดนับตั้งแต่ปี 2557
สัญญาทองคำตลาดนิวยอร์กปิดบวกในวันพุธ (23 ก.พ.) เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย ท่ามกลางความกังวลเกี่ยวกับสถานการณ์ตึงเครียดในยูเครน ขณะที่ยูเครนประกาศภาวะฉุกเฉินแล้ว และสหรัฐระบุว่า มีแนวโน้มที่รัสเซียจะบุกโจมตียูเครนในไม่ช้านี้
ส่วนดัชนีตลาดหุ้นหลักทั้งสามของสหรัฐปรับตัวลดลง ซึ่งเป็นปัจจัยหนุนตลาดทองคำเช่นกัน
สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 3 ดอลลาร์ หรือ 0.16% ปิดที่ 1,910.4 ดอลลาร์/ออนซ์ โดยสัญญาทองคำปรับตัวเพิ่มขึ้นแตะระดับปิดสูงสุดนับตั้งแต่เมื่อวันที่ 7 ม.ค. 2564
สัญญาโลหะเงินส่งมอบเดือนมี.ค. เพิ่มขึ้น 24.2 เซนต์ หรือ 1% ปิดที่ 24.553 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 5.7 ดอลลาร์ หรือ 0.52% ปิดที่ 1,091.7 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 68.80 ดอลลาร์ หรือ 2.9% ปิดที่ 2440.60 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันพุธ (23 ก.พ.) เนื่องจากนักลงทุนยังคงจับตาสถานการณ์ตึงเครียดเกี่ยวกับยูเครน และได้พากันเข้าซื้อดอลลาร์ในฐานะสกุลเงินที่ปลอดภัย
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.17% สู่ระดับ 96.1910
ยูโรอ่อนค่าลงเมื่อเทียบกับดอลลาร์สหรัฐที่ระดับ 1.1312 ดอลลาร์ จากระดับ 1.1338 ดอลลาร์ และเงินปอนด์อ่อนค่าลงแตะที่ระดับ 1.3536 ดอลลาร์ จากระดับ 1.3592 ดอลลาร์ ส่วนดอลลาร์ออสเตรเลียแข็งค่าสู่ระดับ 0.7236 ดอลลาร์ จากระดับ 0.7221 ดอลลาร์
ดอลลาร์สหรัฐอ่อนค่าเมื่อเทียบกับเงินเยน ที่ระดับ 114.97 เยน จากระดับ 115.08 เยน, ดอลลาร์สหรัฐอ่อนค่าเมื่อเทียบกับฟรังก์สวิส ที่ระดับ 0.9182 ฟรังก์ จากระดับ 0.9211 ฟรังก์ และดอลลาร์สหรัฐอ่อนค่าเมื่อเทียบกับดอลลาร์แคนาดา ที่ระดับ 1.2738 ดอลลาร์แคนาดา จากระดับ 1.2753 ดอลลาร์แคนาดา